Drømmen om et sommerhus i badehotelstil er gået i opfyldelse for Inge og Palle Ørtoft.

Se ”Særlige Sommerhuse” nederst i artiklen. Ved Hals på Nordjyllands østkyst ligger et helt særligt sommerhus. Et sommerhus, der med sine buede former, hvide farver og nøje udvalgte tapeter minder om et badehotel. Sommerhuset tilhører ejendomsmæglerparret Inge og Palle Ørtoft fra Aalborg, og er samlingssted for dem og deres tilsammen fem børn samt børnebørn. Og nå ja – så er der også plads til Inges hest på den store græsplæne. Husets unikke badehusstil står i kontrast til parrets hjem, der er helt anderledes. Og det er hele pointen. - Vi vil gerne opleve forskellen på at være hjemme og rent faktisk holde ferie, siger Inge Ørtoft. Huset skal bruges Oprindeligt lå der et skur på grunden, som parret væltede for at få mulighed for at bygge lige præcis det hus, de gerne ville have. Den første og eneste arkitekttegning af sommerhuset er lavet af den lokale arkitekt Mogens Pedersen, og herefter tog et Aalborg-firma over og førte Palle og Inges idéer ud i livet. Og idéer var der mange af. En hvid skorsten, et lyseblåt køkken, en kæmpe skillevæg af glas og en udebruser, for bare at nævne nogle af dem. Men selvom der er tænkt over alle detaljer, er det ikke ensbetydende med, at alt skal være dyrt og fint. - Det er vigtigt for mig, at tingene må bruges. Der er masser af gæster og mange børn her. Hunden må også gerne være i møblerne, siger hun og griner, da parrets hund hopper op i ILVA-sofaen. Særlige tapeter En af de detaljer, der har voldet Inge Ørtoft flest problemer, har været tapeterne. - Det er som at komme ind på et bibliotek, hvor der bare er den ene bog efter den anden. Der er en milliard forskellige, og så lige pludselig får man øje på det, man skal bruge, siger hun. Især valget af tapet til wellnessafdelingen i kælderen har fået nogle gæster til at løfte øjenbrynene. Men Inge – hun elsker det. I den store kælder er der også et aktivitetsrum med et poolbord i hvid, og i wellnessafdelingen er der installeret en sauna, som Palle fandt på en lettisk hjemmeside. Kæmpe seng Det vigtigste for ejendomsmæglerparret har været at skabe plads til familien, der udover børnene i alderen 14 til 30 år også rummer to børnebørn. Derfor har parret også fået speciallavet et langbord i hvid og indrettet førstesalen med en seng, som Inge ikke tøver med at kalde ”definitionen af en king size bed” – den består nemlig af en dobbeltseng og en boksmadras. - Når ungerne kommer med små børn, så kan de ligge her på stribe, siger hun. Egen strand og udebruser Den store sommerhusgrund slutter helt ude i havet, hvor skelpælene er under vand, og det betyder, at Inge og Palle Ørtoft har deres egen strand. En strand, som de har forlænget ved at rydde træer og fjerne affald, der lå på grunden. - Ja, det er en lidt anderledes løsning, siger Palle Ørtoft og smiler. Det absolutte yndlingsspot ved sommerhuset er på den østvendte terrasse, hvor parret ofte nyder udsigten og en kop kaffe i morgensolen. Også fra udebruseren, der fra dag 1 har udkonkurreret den indendørs bruser, er der udsigt til vandet. - Vi går altid herud. Det er fantastisk, at man kan være her og nyde udsigten. Det kan anbefales, siger Inge Ørtoft. Masser af hygge For Inge og Palle Ørtoft er sommerhuset 25 kilometer nord for Aalborg blevet lige, som de drømte om. Altså lige udover det lyseblå køkken, som Inge i sit stille sind håber får en stor ridse, så hun har en undskyldning for at male det lysere. Parret nyder at være her – både alene og sammen med familie og venner. - Jeg er glad for den hygge, der er her. Skuldrene ryger bare ned, når vi er i sommerhuset, siger Inge Ørtoft. Se meget mere af sommerhuset i Hals i første afsnit af ”Særlige sommerhuse”, som du kan se lige her: